## Uredba o unutarnjem ustrojstvu Državnog zavoda za intelektualno vlasništvo

### NN 30/2008 (12.3.2008.), Uredba o unutarnjem ustrojstvu Državnog zavoda za intelektualno vlasništvo

# VLADA REPUBLIKE HRVATSKE

**974**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001, 199/2003 i
79/2007), Vlada Republike Hrvatske je na sjednici održanoj 6. ožujka godine
donijela

## UREDBU

### O UNUTARNJEM USTROJSTVU DRŽAVNOG ZAVODA ZA INTELEKTUALNO VLASNIŠTVO

Članak 1.

Ovom Uredbom uređuje se unutarnje ustrojstvo Državnog zavoda za intelektualno
vlasništvo (u daljnjem tekstu: Zavod), nazivi unutarnjih ustrojstvenih jedinica
i njihov djelokrug, način upravljanja tim jedinicama, te okvirni broj potrebnih
državnih službenika i namještenika Zavoda.

I. UNUTARNJE USTROJSTVO

Članak 2.

Za obavljanje poslova iz djelokruga Zavoda ustrojavaju se sljedeći sektori i
druge unutarnje ustrojstvene jedinice:
1. Kabinet ravnatelja
2. Sektor za patente
3. Sektor za žigove i industrijski dizajn
4. Sektor za razvoj sustava intelektualnog vlasništva
5. Sektor za potporu poslovnim procesima
6. Odjel za autorsko i srodna prava
7. Tajništvo Žalbenih vijeća

II. DJELOKRUG UNUTARNJIH USTROJSTVENIH JEDINICA I NAČIN UPRAVLJANJA

1. KABINET RAVNATELJA

Članak 3.

U Kabinetu ravnatelja obavljaju se poslovi neophodni za ostvarivanje plana i
programa djelovanja ravnatelja i zamjenika ravnatelja; poslovi u vezi
evidentiranja i osiguranja pravovremenog izvršavanja obveza Zavoda prema
državnim tijelima: Predsjedniku Republike, Hrvatskome saboru, Vladi Republike
Hrvatske, te tijelima državne uprave (u daljnjem tekstu TDU); poslovi vezani uz
ostvarivanje međunarodne institucionalne suradnje Zavoda sa: Svjetskom
organizacijom za intelektualno vlasništvo, Svjetskom trgovinskom organizacijom,
Europskom patentnom organizacijom, Uredom za harmonizaciju na unutrašnjem
tržištu EU, nacionalnim uredima za intelektualno vlasništvo i drugim relevantnim
nacionalnim i međunarodnim organizacijama; poslovi vezani za europske
integracije; koordinacija sudjelovanja Zavoda u međunarodnim projektima; vođenje
zbirki informacija i dokumenata za potrebe ravnatelja i zamjenika ravnatelja;
protokolarni poslovi; poslovi vezani uz suradnju sa sredstvima javnog
priopćavanja; poslovi prevođenja; poslovi u vezi predstavki i pritužbi građana,
te drugi stručni i administrativni poslovi za službene potrebe ravnatelja
sukladno Uredbi o načelima za unutarnje ustrojstvo tijela državne uprave.

Članak 4.

Uz Kabinet ravnatelja predviđa se samostalni izvršitelj za posebne službene
potrebe Zavoda i to: samostalni unutarnji revizor.

2. SEKTOR ZA PATENTE

Članak 5.

Sektor za patente obavlja poslove vezane uz priznanje patenata odnosno zaštitu
izuma patentom, za izdavanje Svjedodžbe o dodatnoj zaštiti i zaštitu topografija
poluvodičkih proizvoda (u daljnjem tekstu TPP); provodi postupke međunarodne
zaštite patenata u skladu s odredbama međunarodnih ugovora kojih je Republika
Hrvatska stranka; prati, predlaže i sudjeluje u izradi i usklađivanju zakona i
drugih propisa u području patenata; prati razvoj stručnog područja u
međunarodnim okvirima te predlaže pristupanje Republike Hrvatske daljnjim
međunarodnim ugovorima u svom djelokrugu; sudjeluje u radu međunarodnih radnih
skupina i stručnih odbora; sudjeluje u promicanju i unaprjeđenju primjene
patenata i TPP u odgovarajućim segmentima javnosti odnosno kod odgovarajućih
sudionika nacionalnog sustava intelektualnog vlasništva (u daljnjem tekstu NSIV);
predlaže i sudjeluje u provedbi stručne izobrazbe i obuke radnika za područje
svoje djelatnosti; sudjeluje u izradi planova i programa rada Zavoda, te obavlja
i druge poslove u okviru svojeg djelokruga.
Za obavljanje poslova Sektora za patente ustrojavaju se sljedeći odjeli:
2.1. Odjel za pravne, međunarodne i administrativne poslove
2.2. Odjel specijalista za područja tehnike.

*2.1. Odjel za pravne, međunarodne i administrativne poslove*

Članak 6.

Odjel za pravne, međunarodne i administrativne poslove izrađuje nacrte
prijedloga zakona i drugih propisa na području patenata i TPP-a; obavlja poslove
vezane uz provedbu postupka priznanja i održavanja u važenju patenata i
Svjedodžbi o dodatnoj zaštiti; obavlja poslove vezane uz provedbu međunarodne
zaštite patenata u skladu s odredbama Ugovora o suradnji na području patenata (PCT),
te regionalne zaštite u skladu s odredbama Europske patentne konvencije i
pripadajućih propisa; vodi registre propisane zakonom; izdaje Svjedodžbe o
dodatnoj zaštiti, svjedodžbe o pravu prvenstva, uvjerenja i izvatke iz
registara, izrađuje i izdaje isprave o patentu i patentne spise, te ostale
potvrde i uvjerenja; informira o postupcima u tijeku, daje upute o načinu
podnošenja međunarodnih i europskih prijava patenata, prati pravnu regulativu
Europske unije u području patenata; prati stručno područje patentne zaštite u
međunarodnim okvirima; predlaže i sudjeluje u provedbi stručne izobrazbe i obuke
radnika za područje svoje djelatnosti.
Za obavljanje poslova Odjela za pravne međunarodne i administrativne poslove
ustrojavaju se sljedeći odsjeci:
2.1.1. Odsjek za formalno ispitivanje, administrativne poslove i vođenje
registara
2.1.2. Odsjek za pravne poslove i međunarodnu zaštitu patenata.

2.1.1. Odsjek za formalno ispitivanje, administrativne
poslove i vođenje
registara

Članak 7.

Odsjek za formalno ispitivanje, administrativne poslove i vođenje registara
obavlja poslove vezane uz ispitivanje i obradu prijava patenata i podnesaka te
zahtjeva izdavanje Svjedodžbe o dodatnoj zaštiti u odnosu na formalno-pravne
uvjete; priprema i provjerava podatke za objavu prijava patenata i patenata u
službenom glasilu Zavoda; vodi Registar prijava patenata, Registar patenata i
Registar Svjedodžbi o dodatnoj zaštiti; obavlja provjeru uplata upravnih
pristojbi i naknada troškova postupka za stjecanje patenta i održavanje u
vrijednosti patenta, konsenzualnog patenta i Svjedodžbe o dodatnoj zaštiti te
vodi postupak za oslobađanje od njihovog plaćanja; izdaje Svjedodžbe o dodatnoj
zaštiti, svjedodžbe o pravu prvenstva, izrađuje opise objavljenih patentnih
prijava, izdaje uvjerenja i izvatke iz registara, izrađuje i izdaje isprave o
patentu i patentne spise, te ostale potvrde i uvjerenja; obavlja poslove vezane
uz upis promjena u registre; zaprima i rješava prigovore povodom
formalno-pravnih razloga te informira o postupcima u tijeku.

2.1.2. Odsjek za pravne poslove i međunarodnu zaštitu patenata

Članak 8.

Odsjek za pravne poslove i međunarodnu zaštitu patenata izrađuje nacrte
prijedloga zakona i drugih propisa na području patenata i TPP-a; obavlja poslove
vezane uz provedbu postupka međunarodne zaštite patenata u skladu s odredbama
Ugovora o suradnji na području patenata (PCT), te regionalne zaštite u skladu s
odredbama Europske patentne konvencije i pripadajućih propisa; vodi prijamne
uredbe u skladu s odredbama međunarodnih ugovora iz ovoga članka; informira o
postupcima u tijeku, daje upute o načinu podnošenja međunarodnih i europskih
prijava patenata, prati pravnu regulativu Europske unije u području patenata,
prati stručno područje međunarodne patentne zaštite; predlaže i sudjeluje u
provedbi stručne izobrazbe i obuke radnika za područje svoje djelatnosti,
predlaže pristupanje Republike Hrvatske daljnjim međunarodnim ugovorima u svom
djelokrugu.

*2.2. Odjel specijalista za područja tehnike*
Članak 9.

Odjel specijalista za područja tehnike obavlja poslove klasificiranja, te
prethodnog i supstancijalnog ispitivanja patentnih prijava; donosi odluku o
priznanju patenta; izrađuje izvješća o stanju tehnike; definira sadržaj
patentnih spisa za patentne prijave iz svih područja tehnike, te obavlja poslove
ispitivanja uvjeta za registraciju TPP-a; prati stručno područje zaštite
patenata u međunarodnim okvirima; predlaže i sudjeluje u provedbi stručne
izobrazbe i obuke radnika za područje svoje djelatnosti; sudjeluje u izradi
nacrta prijedloga zakona i drugih propisa u području patenata i TPP-a; sudjeluje
u izmjenama i dopunama Međunarodne klasifikacije patenata na međunarodnoj i
nacionalnoj razini; sudjeluje u promicanju i unaprjeđenju primjene patenata i
TPP u odgovarajućim segmentima javnosti odnosno kod odgovarajućih sudionika NSIV-a,
posebice u pružanju specijaliziranih usluga pretraživanja i prateće analize
patentnih informacija; predlaže i sudjeluje u provedbi stručne izobrazbe i obuke
radnika za područje svoje djelatnosti.
Za obavljanje poslova Odjela specijalista za područja tehnike ustrojavaju se
sljedeći odsjeci:
2.2.1. Odsjek za kemiju i kemijsku tehnologiju
2.2.2. Odsjek za strojarstvo, transport, elektrotehniku, fiziku i TPP
2.2.3. Odsjek za razvoj informacijskih resursa i razmjenu patentnih podataka.

2.2.1. Odsjek za kemiju i kemijsku tehnologiju

Članak 10.

Odsjek za kemiju i kemijsku tehnologiju obavlja sve poslove odjela za
specijaliste području navedene u članku 9. koji se odnose na područja tehnike A,
C i D prema Međunarodnoj klasifikaciji patenata.

2.2.2. Odsjek za strojarstvo, transport, elektrotehniku, fiziku i TPP

Članak 11.

Odsjek za strojarstvo, transport, elektrotehniku, fiziku i topografiju obavlja
sve poslove odjela za specijaliste području navedene u članku 9. koji se odnose
na područja tehnike B, E, F, G i H prema Međunarodnoj klasifikaciji patenata, te
obavlja poslove ispitivanja uvjeta za registraciju TPP-a.

2.2.3. Odsjek za razvoj informacijskih resursa i razmjenu
patentnih podataka

Članak 12.

Odsjek za razvoj informacijskih resursa i razmjenu patentnih podataka obavlja
poslove vezane uz razvoj informacijskih resursa u području patenata: razvija
alate za klasifikaciju patentnih dokumenata; prati razrađuje i uvodi u primjenu
međunarodne standarde za elektroničku razmjenu podataka na području
intelektualnog vlasništva; obavlja poslove međunarodne razmjene patentnih
informacija i dokumenata; razvija i održava informacijske resurse i alate za
pretraživanje patentnih i tehničkih informacija; organizira i provodi
distribuciju patentnih dokumenata u postupku priznanja patenata; prati stručno
područje te predlaže i sudjeluje u provedbi stručne izobrazbe i obuke radnika za
područje svoje djelatnosti.

3. SEKTOR ZA ŽIGOVE I INDUSTRIJSKI DIZAJN

Članak 13.

Sektor za žigove i industrijski dizajn obavlja poslove vezane uz priznanje žiga,
industrijskog dizajna, upis oznaka zemljopisnog podrijetla i oznaka izvornosti
proizvoda ili usluga (u daljnjem tekstu: zemljopisne oznake), te upis prava
korištenja zemljopisnih oznaka; provodi postupke međunarodne zaštite žiga i
industrijskog dizajna u skladu s odredbama međunarodnih ugovora kojih je
Republika Hrvatska stranka; prati, predlaže i sudjeluje u izradi i usklađivanju
zakona i drugih propisa u području žiga, industrijskog dizajna i zemljopisnih
oznaka; prati razvoj stručnog područja u međunarodnim okvirima, te predlaže
pristupanje Republike Hrvatske daljnjim međunarodnim ugovorima u svom području;
sudjeluje u radu međunarodnih radnih skupina i stručnih odbora; predlaže i
sudjeluje u provedbi stručne izobrazbe i obuke radnika za područje svoje
djelatnosti; sudjeluje u izradi planova i programa rada Zavoda; sudjeluje u
promicanju i unapređenju primjene žigova, industrijskog dizajna i zemljopisnih
oznaka u odgovarajućim segmentima javnosti odnosno kod odgovarajućih sudionika
NSIV-a, te obavlja i druge poslove u okviru svojeg djelokruga.
Za obavljanje poslova Sektora za žigove i industrijski dizajn ustrojavaju se
sljedeći odjeli:
3.1. Odjel za formalno-pravne, međunarodne i administrativne poslove
3.2. Odjel za supstancijalno ispitivanje i prigovore.

*3.1. Odjel za formalno-pravne, međunarodne i administrativne poslove*

Članak 14.

Odjel za formalno-pravne, međunarodne i administrativne poslove obavlja poslove
vezane uz provedbu postupka, ispitivanje i obradu prijava žiga i industrijskog
dizajna u odnosu na formalno-pravne uvjete; priprema i provjerava podatke za
objavu u službenom glasilu Zavoda; vodi registre propisane zakonima i
međunarodnim ugovorima kojih je Republika Hrvatska stranka; izdaje svjedodžbe o
pravu prvenstva, isprave o dodijeljenim pravima i izvatke iz registara, te
ostale potvrde i uvjerenja; sudjeluje u izradi nacrta prijedloga zakonskih i
drugih propisa na području žiga i industrijskog dizajna; obavlja poslove vezane
uz provedbu postupka međunarodnih registracija žigova i industrijskog dizajna
prema međunarodnim ugovorima kojih je Republika Hrvatska stranka; prati stručno
područje registracije žigova i industrijskog dizajna u međunarodnim okvirima i
predlaže pristupanje Republike Hrvatske daljnjim međunarodnim ugovorima.
Za obavljanje poslova Odjela za formalno-pravne, međunarodne i administrativne
poslove ustrojavaju se sljedeći odsjeci:
3.1.1. Odsjek za formalno-pravne i administrativne poslove i vođenje registara
3.1.2. Odsjek za međunarodne registracije.

3.1.1. Odsjek za formalno-pravne i administrativne poslove i vođenje registara

Članak 15.

Odsjek za formalno ispitivanje, klasificiranje i administriranje postupka
obavlja poslove vezane uz ispitivanje i obradu prijava žiga i industrijskog
dizajna u odnosu na formalno-pravne uvjete; klasificiranje prijava žigova i
industrijskog dizajna prema odgovarajućim međunarodnim sporazumima obvezujućim
za Republiku Hrvatsku; priprema i provjerava podatke za objavu u službenom
glasilu Zavoda; obavlja sve administrativne poslove tijekom postupaka iz
djelokruga Sektora, posebice: izrada poziva za objavu prijava, provjera uplata
pristojbi i troškova postupka, administrativni poslovi vođenja postupka nakon
provedenog supstancijalnog ispitivanja do priznanja prava, slanje poziva za
održavanje prava u važenju, te druge administrativne poslove iz djelokruga
sektora; vodi registre propisane zakonima i međunarodnim ugovorima kojih je
Republika Hrvatska stranka; vodi posebne postupke kao što su: upis licencije,
upis prijenosa prava, upis zaloga, upis promjena u registre; provodi postupak
produljenja vrijednosti žigova, industrijskog dizajna i zemljopisnih oznaka;
izrađuje i izdaje svjedodžbe o pravu prvenstva, isprave o dodijeljenim pravima i
izvatke iz registara, te ostale potvrde i uvjerenja.

3.1.2. Odsjek za međunarodne registracije

Članak 16.

Odsjek za međunarodne registracije obavlja poslove vezane za provedbu postupka
međunarodnih registracija žigova prema Madridskom sporazumu i Protokolu o
međunarodnoj registraciji žigova; provodi postupak međunarodne registracije
žigova i industrijskog dizajna u okviru sustava žiga i industrijskog dizajna
Europske unije; obavlja poslove komunikacije s Međunarodnim uredom Svjetske
organizacije za intelektualno vlasništvo i Uredom za harmonizaciju na unutarnjem
tržištu EU (OHIM) u vezi s područjem iz svog djelokruga; predlaže i sudjeluje u
provedbi stručne izobrazbe i obuke radnika za područje svoje djelatnosti; prati
stručno područje registracije žigova i industrijskog dizajna u međunarodnim
okvirima i predlaže pristupanje Republike Hrvatske daljnjim međunarodnim
ugovorima.

*3.2. Odjel za supstancijalno ispitivanje i prigovore*
Članak 17.

Odjel za supstancijalno ispitivanje i prigovore obavlja poslove vezane za
ispitivanje i obradu domaćih i međunarodnih prijava žiga i industrijskog dizajna
u odnosu na supstancijalne uvjete; vodi postupak povodom podnesenog mišljenja
trećih strana; donosi odluke o priznanju žiga i industrijskog dizajna;
provjerava podatke za objavu priznatih prava u službenom glasilu Zavoda; donosi
odluke o prihvaćanju ili odbijanju prigovora; sudjeluje u radu vijeća za
poništaje žigova i industrijskog dizajna; izrađuje dizajnerske analize za
potrebe postupka poništaja industrijskog dizajna; vodi postupak upisa
zemljopisnih oznaka i upisa prava njihovog korištenja.
Za obavljanje poslova Odjela za supstancijalno ispitivanje i prigovore
ustrojavaju se sljedeći odsjeci:
3.2.1. Odsjek za supstancijalno ispitivanje
3.2.2. Odsjek za prigovore i opozive
3.2.3. Odsjek za razvoj informacijskih resursa i razmjenu podataka.

3.2.1. Odsjek za supstancijalno ispitivanje

Članak 18.

Odsjek za supstancijalno ispitivanje obavlja poslove vezane uz ispitivanje i
obradu prijava žiga i industrijskog dizajna u odnosu na supstancijalne uvjete,
donosi odluke o priznanju žiga i industrijskog dizajna, provjerava podatke za
objavu priznatih prava u službenom glasilu Zavoda; obavlja sve poslove vezane uz
postupak upisa zemljopisnih oznaka i upisa prava njihovog korištenja.

3.2.2. Odsjek za prigovore i opozive

Članak 19.

Odsjek za prigovore i opozive obavlja poslove vezane uz prigovore i zahtjeve za
opoziv, te donosi odluke o prihvaćanju ili odbijanju prigovora odnosno zahtjeva
za opoziv.

3.2.3. Odsjek za razvoj informacijskih resursa i razmjenu podataka

Članak 20.

Odsjek za razvoj informacijskih resursa i razmjenu podataka obavlja poslove
vezane uz razvoj informacijskih resursa u području žigova industrijskog dizajna;
prati razrađuje i uvodi u primjenu međunarodne standarde za elektroničku
razmjenu podataka na području intelektualnog vlasništva; obavlja poslove
međunarodne razmjene informacija i dokumenata u području žigova i industrijskog
dizajna; razvija i održava informacijske resurse i alate za pretraživanje
relevantnih informacija; prati stručno područje te predlaže i sudjeluje u
provedbi stručne izobrazbe i obuke radnika za područje svoje djelatnosti.

4. SEKTOR ZA RAZVOJ SUSTAVA INTELEKTUALNOG VLASNIŠTVA

Članak 21.

Sektor za razvoj sustava intelektualnog vlasništva obavlja poslove vezane uz
područje primjene i upotrebe intelektualnog vlasništva, te razvoja odgovarajuće
institucionalne suradnje, posebice: poslove promicanja intelektualnog vlasništva
u javnosti, uključujući izdavačku djelatnost; poslove pružanja općih stručnih
informacija i specijaliziranih informacijskih usluga korisnicima sustava zaštite
intelektualnog vlasništva; poslove interne i javne izobrazbe i obuke u području
intelektualnog vlasništva; te druge poslove razvoja i unaprjeđenja primjene
intelektualnog vlasništva; u suradnji s drugim ustrojstvenim jedinicama Zavoda
osigurava provedbu mjera za razvoj i unaprjeđenje NSIV-a sukladno strategiji
razvoja sustava intelektualnog vlasništva (u daljnjem tekstu: Nacionalna
strategija), te relevantnim strategijama iz područja inovacijske, gospodarske i
drugih društvenih djelatnosti; surađuje s nositeljima prava i njihovim
asocijacijama, nadležnim sudovima, carinskom službom, policijom i drugim
relevantnim TDU, te ostalim sudionicima NSIV-a; prati razvoj stručnog područja u
međunarodnim okvirima te sudjeluje u radu međunarodnih radnih skupina i stručnih
odbora; predlaže i sudjeluje u provedbi stručne izobrazbe i obuke radnika za
područje svoje djelatnosti; sudjeluje u izradi planova i programa rada Zavoda,
te obavlja i druge poslove u okviru svojeg djelokruga.
Za obavljanje poslova Sektora za razvoj sustava intelektualnog vlasništva
ustrojavaju se sljedeći odjeli:
4.1. Odjel za promidžbu i izdavaštvo
4.2. Odjel za korisničke informacije i usluge
4.3. Odjel za izobrazbu i razvoj primjene intelektualnog vlasništva.

*4.1. Odjel za promidžbu i izdavaštvo*
Članak 22.

Odjel za promidžbu i izdavaštvo obavlja poslove i aktivnosti vezane uz
promicanje intelektualnog vlasništva u javnosti, uključujući izdavačku
djelatnost: organiziranje nastupa na javnim priredbama, organiziranje javnih
promotivnih aktivnosti Zavoda i nastupa u medijima, razvoj i održavanje javnih
informativnih servisa, razvoj stručnih i informacijskih publikacija, te tehničke
poslove izdavaštva; prati razvoj stručnog područja; predlaže i sudjeluje u
provedbi stručne izobrazbe i obuke radnika za područje svoje djelatnosti.
Za obavljanje poslova Odjela za promidžbu i izdavaštvo ustrojavaju se sljedeći
odsjeci:
4.1.1. Odsjek za promidžbu i razvoj publikacija
4.1.2. Odsjek za tehničke poslove izdavaštva

4.1.1. Odsjek za promidžbu i razvoj publikacija

Članak 23.

Odsjek za promidžbu i razvoj publikacija obavlja aktivnosti promicanja
intelektualnog vlasništva u javnosti, organizira nastupe na javnim priredbama,
organizira javne promotivne aktivnosti Zavoda i nastupe u medijima; razvija i
održava javne informativne servise te obavlja stručne poslove vezane uz razvoj
službenih, stručnih i promidžbeno-informacijskih publikacija iz područja
djelatnosti Zavoda.

4.1.2. Odsjek za tehničke poslove izdavaštva

Članak 24.

Odsjek za tehničke poslove izdavaštva obavlja tehničke poslove pripreme i
izdavanja službenog glasila Zavoda; poslove izdavanja službenih, stručnih i
promidžbeno-informacijskih publikacija te dokumenata i materijala iz područja
djelatnosti Zavoda: grafički oblikuje, obrađuje i priprema sadržaj publikacija
za izdavanje u konvencionalnom i elektroničkom obliku; pruža tehničku potporu u
pripremi isprava i službenih dokumenata te osigurava umnožavanje tiskanih
materijala; obavlja druge tehničke poslove vezane uz promidžbene aktivnosti;
prati tehnološki razvitak i brine se o tehnološkom unapređenju izdavačkih i
promidžbenih aktivnosti u Zavodu.

*4.2. Odjel za korisničke informacije i usluge*
Članak 25.

Odjel za korisničke informacije i usluge obavlja poslove vezane uz pružanje
stručnih informacija i informacijskih usluga korisnicima sustava zaštite
intelektualnog vlasništva, posebice: stručne informacije o zaštiti i primjeni
prava intelektualnog vlasništva u Republici Hrvatskoj i inozemstvu, usluge
specijalizirane knjižnice i čitaonice za intelektualno vlasništvo, stručne
informacijske usluge pretraživanja i analize informacija o intelektualnom
vlasništvu; sudjeluje u aktivnostima promicanja intelektualnog vlasništva i
nastupima na javnim priredbama; prati razvoj stručnog područja; predlaže i
sudjeluje u provedbi stručne izobrazbe i obuke radnika za područje svoje
djelatnosti.
Za obavljanje poslova odjela za korisničke informacije i usluge ustrojavaju se
sljedeći odsjeci:
4.2.1. Odsjek za potporu korisnicima
4.2.2. Odsjek za usluge pretraživanja i analize.

4.2.1. Odsjek za potporu korisnicima

Članak 26.

Odsjek za potporu korisnicima obavlja poslove neposrednog pružanja (osobno,
telefonski, elektronički i pisanim putem) stručnih informacija o zaštiti i
primjeni prava intelektualnog vlasništva u Republici Hrvatskoj i inozemstvu
korisnicima NSIV-a; razvija i održava fondove i informacijske servise
specijalizirane knjižnice za intelektualno vlasništvo te razvija i pruža usluge
čitaonice za interne i vanjske korisnike; pruža potporu korisnicima u korištenju
javnih informacijskih servisa; sudjeluje u pružanju usluga pretraživanja
informacija; sudjeluje u aktivnostima promicanja intelektualnog vlasništva i
nastupima na javnim priredbama; uspostavlja i realizira suradnju sa znanstvenim
i stručnim knjižnicama i informacijsko dokumentacijskim centrima u zemlji i
svijetu.

4.2.2. Odsjek za usluge pretraživanja i analize

Članak 27.

Odsjek za usluge pretraživanja i analize organizira u suradnji sa specijalistima
za dodjelu prava pruža specijalizirane informacijske usluge korisnicima;
pretražuje ili nadzire pretraživanje relevantnih informacija i analizira podatke
iz područja patenata, žigova i industrijskog dizajna za vanjske korisnike;
izrađuje ili nadzire izradu izvješća o rezultatima pretraživanja i analize;
obavlja tehničko-administrativne poslove vezane uz pružanje usluga; sudjeluje u
razvoju i održavanju informacijskih resursa u području patenata, žigova i
industrijskog dizajna za potrebe pružanja usluga pretraživanja; surađuje s
uredima za intelektualno vlasništvo u inozemstvu na pružanju i razvoju usluga.

*4.3. Odjel za izobrazbu i razvoj primjene intelektualnog vlasništva*
Članak 28.

Odjel za izobrazbu i razvoj primjene intelektualnog vlasništva obavlja poslove
vezane uz internu i javnu izobrazbu i obuku u području intelektualnog
vlasništva, razvoj njegove primjene u relevantnim sektorima javnosti, te razvoj
i unapređenje NSIV-a; u suradnji sa stručnjacima iz i izvan Zavoda provodi
aktivnosti i usluge izobrazbe i obuke; razvija stručne usluge; provodi projekte
suradnje u području istraživanja, razvoja i primjene intelektualnog vlasništva;
provodi aktivnosti za razvoj i unapređenje NSIV-a sukladno Nacionalnoj
strategiji, te relevantnim strategijama iz područja inovacijske, gospodarske i
drugih društvenih djelatnosti; surađuje s nositeljima prava i njihovim
asocijacijama, nadležnim sudovima, carinskom službom, policijom i drugim
relevantnim TDU, te ostalim sudionicima NSIV-a; prati razvoj stručnog područja;
predlaže i sudjeluje u provedbi stručne izobrazbe i obuke radnika za područje
svoje djelatnosti.

5. SEKTOR ZA POTPORU POSLOVNIM PROCESIMA

Članak 29.

Sektor za potporu poslovnim procesima obavlja stručne poslove vezane uz
financijsko planiranje, izvješćivanje i nadzor, knjigovodstveno-računovodstvene
poslove, kadrovske poslove, poslove javnih i ostalih nabavki, zajedničke
administrativne, tehničke i pomoćne poslove Zavoda, poslove prijama,
evidentiranja, klasificiranja i prevođenja u elektronički oblik ulaznih
dokumenata, te pohranu i arhiviranje ulaznih i izlaznih dokumenata; Sektor
obavlja stručne poslove primjene informacijske tehnologije u radnom procesu
Zavoda, razrađuje, odabire, realizira, nadzire i održava informatičku platformu,
te implementira i održava poslovni informacijski sustav, analizira poslovni
sustav Zavoda u cilju optimizacije i racionalizacije poslovnih procesa, prati
razvoj informacijskih tehnologija za potrebe NSIV-a, prati i sudjeluje u radu
međunarodnih radnih skupina i stručnih odbora, predlaže i sudjeluje u provedbi
stručne izobrazbe i obuke za područje svoje djelatnosti, sudjeluje u izradi
planova i programa rada Zavoda, te obavlja i druge poslove po nalogu ravnatelja.
Za obavljanje poslova Sektora za potporu poslovnim procesima ustrojavaju se
sljedeći odjeli:
5.1. Odjel za poslovanje Zavoda
5.2. Odjel za informacijsku tehnologiju
5.3. Odjel za pravne poslove.

*5.1. Odjel za poslovanje Zavoda*
Članak 30.

Odjel za poslovanje Zavoda obavlja stručne poslove vezane za financijsko
planiranje, investicije i materijalno poslovanje,
knjigovodstveno-računovodstvene poslove, izrađuje financijska izvješća, prati
mjere kadrovske politike i obavlja kadrovske poslove, sudjeluje u pripremi i
provedbi javnih natječaja i ostalih nabavki sukladno zakonu; organizira
umnožavanje i distribuciju materijala; obavlja poslove vezane uz korištenje
prometnih sredstava Zavoda; brine o načinu održavanja sredstava i opreme Zavoda;
obavlja poslove zaštite na radu sukladno pozitivnim propisima; obavlja poslove
prijama, evidentiranja, klasificiranja i prevođenja u elektronički oblik,
raspodjele i kolanja dokumenata, te pohrane i arhiviranja ulaznih i izlaznih
dokumenata; organizira i prati tijek dokumenata; prati razvoj stručnih područja
iz svog djelokruga.
Za obavljanje poslova Odjela za poslovanje Zavoda ustrojavaju se sljedeći
odsjeci:
5.1.1. Odsjek za ekonomske poslove (financije, računovodstvo i nabava)
5.1.2. Odsjek za kadrovske i opće poslove
5.1.3. Odsjek za upravljanje dokumentima.

5.1.1. Odsjek za ekonomske poslove
(financije, računovodstvo i nabava)

Članak 31.

Odsjek za ekonomske poslove obavlja poslove vezane za organiziranje, provedbu i
kontrolu izvršenja svih financijskih i računovodstvenih poslova sukladno zakonu
i osigurava cjelovitu primjenu važećih financijskih propisa, izradu planova
potrebnih financijskih sredstava za rad Zavoda, priprema zahtjeve i obavlja
plaćanje tekućih i kapitalnih izdataka i transfera, izrađuje preglede i izvješća
izvršenih poslova u odnosu na plan, obavlja obračun plaća i naknada zaposlenika,
vodi blagajničko poslovanje, kontira, knjiži i knjigovodstveno prati izvršenje
svih primitaka i izdataka, priprema i izrađuje periodične obračune i završni
račun, organizira godišnji popis imovine, obveza i potraživanja, vodi analitičko
knjigovodstvo osnovnih sredstava, sitnog inventara i uredskog materijala,
obavlja poslove vezane za računovodstvenu analizu i kontrolu namjenske i
svrhovite upotrebe proračunskih sredstava, te obavlja i druge poslove iz
djelokruga financijsko-planskih i računovodstvenih poslova.
Obavlja poslove vezane za organizaciju i koordinaciju nabave roba, radova i
usluga za potrebe Zavoda po postupku propisanom Zakonom o javnoj nabavi, pruža
stručnu pomoć povjerenstvima za nabavu, prati odvijanje postupaka nabave
sukladno Planu nabave i sredstvima osiguranim Planom proračuna, prati izvršenje
ugovora o nabavi te vodi evidencije o postupcima nabave i evidencije zaključenih
ugovora.

5.1.2. Odsjek za kadrovske i opće poslove

Članak 32.

Odsjek za kadrovske i opće poslove prati mjere kadrovske politike u sustavu
državne uprave, prati i nadzire primjenu i učinke zakona i drugih propisa,
kolektivnih ugovora i drugih akata iz područja radnih odnosa relevantnih za TDU,
obavlja kadrovske poslove vezane uz raspoređivanje državnih službenika i
namještenika, analitičke poslove, izbor kandidata u državnu službu, osobne
očevidnike, praćenje statusnih prava radnika, obavlja tehničke poslove u vezi
službenog prijevoza, dostave, sigurnosti i zaštite na radu, fotokopiranja i
umnažanja, opskrbe pićem i hranom, obavlja i druge opće i pomoćne poslove.

5.1.3. Odsjek za upravljanje dokumentima

Članak 33.

Odsjek za upravljanje dokumentima obavlja poslove prijama, evidentiranja,
klasificiranja i prevođenja u elektronički oblik, raspodjele i praćenja kolanja
dokumenata, te pohrane i arhiviranje ulaznih i izlaznih dokumenata; prati razvoj
odgovarajućeg stručnog područja.

*5.2. Odjel za informacijsku tehnologiju*
Članak 34.

Odjel za informacijsku tehnologiju obavlja stručne poslove primjene
informacijske tehnologije u radnom procesu Zavoda, razrađuje, odabire,
realizira, nadzire i održava informatičku platformu; projektira, razvija,
održava i implementira informacijski sustav; osigurava tehničke pretpostavke za
elektroničku razmjenu podataka; u suradnji s ostalim ustrojstvenim jedinicama
analizira i unaprjeđuje informacijski sustav Zavoda u cilju optimizacije i
racionalizacije poslovnih procesa; prati razvoj informacijske tehnologije za
potrebe NSIV-a; prati i sudjeluje u radu međunarodnih radnih skupina i stručnih
odbora; predlaže i sudjeluje u provedbi stručne izobrazbe i obuke za područje
svoje djelatnosti; obavlja ostale stručne poslove iz područja informatičke i
dokumentacijske djelatnosti; sudjeluje u izradi planova i programa rada Zavoda.
Za obavljanje poslova Odjela za informacijsku tehnologiju ustrojavaju se
sljedeći odsjeci:
5.2.1. Odsjek za informatizaciju poslovnih procesa
5.2.2. Odsjek za elektroničko poslovanje
5.2.3. Odsjek za ICT infrastrukturu.

5.2.1. Odsjek za informatizaciju poslovnih procesa

Članak 35.

Odsjek za informatizaciju poslovnih procesa obavlja stručne poslove
projektiranja, razvoja i implementacije informacijskog sustava Zavoda, nadzire
njegovu primjenu, kontinuirano ga nadograđuje, optimira i održava; u suradnji s
odgovarajućim ustrojstvenim jedinicama razvija korisničke programe za podršku
aktivnostima Zavoda; obavlja stručne poslove analize, projektiranja i razrade
modela i zbirki podataka te njihove realizacije korištenjem odgovarajućih alata;
u suradnji s odgovarajućim ustrojstvenim jedinicama održava i nadograđuje zbirke
podataka, obavlja stručne poslove uvođenja u upotrebu aplikativnih računalnih
programa, nadzor nad njihovim korištenjem; obučava i pomaže korisnicima u
ovladavanju upotrebom računalnih programa i alata; razvija i testira programe za
prihvat podataka, unos u zbirku podataka, dohvat podataka i izradu izvješća za
poslovne potrebe Zavoda, te obavlja i ostale stručne poslove vezane uz razvoj
korisničkih aplikacija.

5.2.2. Odsjek za elektroničko poslovanje

Članak 36.

Odsjek za elektroničko poslovanje obavlja stručne poslove razvoja internet
aplikacija korištenjem portal servisa za pristup i pretraživanje informacija iz
područja intelektualnog vlasništva korisnicima javne uprave. Definira dozvole
pristupa korisnicima prema sporazumima između Zavoda i drugih TDU; osigurava i
prilagođava pristup informacijama na više korisničkih razina; prati, razrađuje i
predlaže uvođenje novih sigurnosnih mjera za pristup podacima baze podataka
Zavoda; razvija, testira, nadograđuje i održava intranet i internet aplikacije
za pretrage objavljenih prijava i priznatih prava industrijskog vlasništva za
sve korisnike interneta; razvija, testira, nadograđuje i održava intranet –
računalnu mrežu unutar Zavoda; prati, razrađuje i predlaže uvođenje novih
tehnologija koje omogućavaju bolji i brži pristup informacijama.

5.2.3. Odsjek za ICT infrastrukturu

Članak 37.

Odsjek za ICT infrastrukturu obavlja stručne poslove nadzora i optimiranje
informatičke opreme; obavlja poslove administriranja rada računalne mreže
Zavoda; predlaže i realizira mjere za njezino funkcioniranje, proširenje i
optimiranje; obavlja inženjerske poslove na komunikacijama.

*5.3. Odjel za pravne poslove*
Članak 38.

Odjel za pravne poslove obavlja poslove vezane uz opće pravne poslove Zavoda,
izrađuje ugovore za potrebe Zavoda, obavlja sve pravne poslove prilikom pripreme
i provedbe javnih natječaja; provodi opće postupovne aktivnosti u postupku
donošenja zakona i drugih propisa te akata o potvrđivanju ili pristupanju
međunarodnim ugovorima na području intelektualnog vlasništva; prati i nadzire
primjenu i učinke zakona i drugih propisa kojima se uređuje poslovanje TDU;
obavlja poslove vezane uz proglašenje ništavim prava industrijskog vlasništva;
obavlja poslove vezane uz upravne sporove; obavlja poslove u svezi zastupnika u
području industrijskog vlasništva te vodi Registar zastupnika i Registar općih
punomoći.
Za obavljanje poslova Odjela za pravne poslove ustrojavaju se sljedeći
ustrojstvene jedinice:
5.3.1. Odsjek za opće pravne poslove
5.3.2. Odsjek za proglašenje ništavosti i upravne sporove

5.3.1. Odsjek za opće pravne poslove

Članak 39.

Odsjek za opće pravne poslove Zavoda, priprema i izrađuje ugovore za potrebe
Zavoda te nadzire njihovu provedbu, obavlja sve pravne poslove u pripremi i
provedbi javnih natječaja, provodi opće postupovne aktivnosti u postupku
donošenja zakona i drugih propisa te akata o potvrđivanju ili pristupanju
međunarodnim ugovorima na području intelektualnog vlasništva, prati i nadzire
primjenu i učinke zakona i drugih propisa kojima se uređuje poslovanje TDU.
Obavlja stručne poslove sustavnog praćenja svih aspekata primjene pozitivnih
propisa o zastupanju pred Zavodom; koordinira aktivnosti u svezi polaganja
stručnih ispita za zastupnike u području prava industrijskog vlasništva; vodi
Registar zastupnika, vodi Registar općih punomoći.

5.3.2. Odsjek za proglašenje ništavosti i upravne sporove

Članak 40.

Odsjek za proglašenje ništavosti i upravne sporove obavlja poslove vezane za
postupke proglašenja ništavosti prava industrijskog vlasništva, te za postupke
pred Upravnim sudom Republike Hrvatske; izrađuje podneske za potrebe parničnog i
izvanparničnog postupka u predmetima iz područja prava industrijskog vlasništva
pred nadležnim sudovima.

6. ODJEL ZA AUTORSKO I SRODNA PRAVA

Članak 41.

Odjel za autorsko i srodna prava prati, predlaže i sudjeluje u usklađivanju
zakona i drugih propisa kojima se uređuju prava autora i prava umjetnika
izvođača, proizvođača fonograma, proizvođača videograma, organizacija za
radiodifuziju, proizvođača baza podataka, te nakladnika; provodi upravni
postupak po zahtjevima za izdavanje rješenja o obavljanju djelatnosti u području
ostvarivanja autorskog prava i srodnih prava; obavlja poslove inspekcijskog
nadzora nad radom registriranih društava koja se bave kolektivnim ostvarivanjem
autorskog i srodnih prava; daje stručna mišljenja i objašnjenja u vezi s
primjenom i provedbom zakona; predlaže pristupanje međunarodnim ugovorima u
području autorskog i srodnih prava; predlaže i sudjeluje u provedbi suradnje s
domaćim i međunarodnim subjektima relevantnima za djelovanje sustava autorskog i
srodnih prava; predlaže i sudjeluje u provedbi stručne izobrazbe i obuke
radnika.

7. TAJNIŠTVO ŽALBENIH VIJEĆA

Članak 42.

Tajništvo Žalbenih vijeća kao posebna ustrojbena jedinica obavlja poslove vezane
uz rad Žalbenih vijeća u području prava industrijskog vlasništva za odlučivanje
o žalbama protiv odluka Državnog zavoda za intelektualno vlasništvo (Žalbena
vijeća), u skladu s posebnim propisima kojima se uređuju Žalbena vijeća te žalba
u upravnim postupcima vezanim uz prava industrijskog vlasništva.

III. UPRAVLJANJE USTROJSTVENIM JEDINICAMA ZAVODA

Članak 43.

Radom Zavoda upravlja Ravnatelj.
Zamjenik ravnatelja zamjenjuje ravnatelja u slučaju njegova izbivanja ili
spriječenosti, te obavlja i sve druge poslove koje mu ravnatelj povjeri.
Sektorima upravljaju pomoćnici ravnatelja.
Radom odjela upravljaju načelnici.
Radom odsjeka upravljaju voditelji.
Radom Tajništva Žalbenih vijeća upravlja načelnik.
Radom Kabineta ravnatelja upravlja tajnik Kabineta.

Članak 44.

Pomoćnici ravnatelja za svoj rad odgovorni su ravnatelju.
Načelnici odjela za svoj rad odgovorni su ravnatelju, te nadležnom pomoćniku
ravnatelja.
Tajnik Kabineta za svoj rad odgovoran je ravnatelju.
Voditelji odsjeka za svoj rad odgovorni su čelnicima unutarnjih ustrojstvenih
jedinica u čijem se sastavu nalaze, nadležnom pomoćniku ravnatelja i ravnatelju.

Članak 45.

Savjetodavno tijelo ravnatelja je stručni kolegij (Kolegij Zavoda).
Sastav Kolegija Zavoda utvrđuje ravnatelj.

Članak 46.

Za raspravljanje pojedinih pitanja i za utvrđivanje nacrta propisa, te davanje
mišljenja i prijedloga iz djelokruga rada Zavoda ravnatelj može osnovati stručne
savjete odnosno radne skupine.

IV. OKVIRNI BROJ SLUŽBENIKA I NAMJEŠTENIKA ZAVODA

Članak 47.

Poslove i zadatke iz djelokruga Zavoda, ovisno o vrsti, složenosti, stručnoj
spremi, i drugim uvjetima, obavljaju službenici i namještenici raspoređeni na
radna mjesta.
Okvirni broj državnih službenika i namještenika koji obavljaju poslove iz
djelokruga Zavoda, prikazan je u tablici koja je sastavni dio ove Uredbe, a koja
se ne objavljuje u »Narodnim novinama«.

V. PRIJELAZNE I ZAVRŠNE ODREDBE

Članak 48.

Pitanja od značenja za rad Zavoda koja nisu uređena zakonom, Uredbom o načelima
za unutarnje ustrojstvo tijela državne uprave ili ovom Uredbom, uredit će se
Pravilnikom o unutarnjem redu Zavoda.
Pravilnikom iz stavka 1. ovog članka utvrdit će osnovni poslovi i zadaće
državnih službenika i namještenika te stručni uvjeti potrebni za njihovo
obavljanje, kao i ovlasti i odgovornosti državnih službenika i namještenika, te
druga pitanja od značenja za rad Zavoda.
Pravilnik o unutarnjem redu Zavoda donijet će ravnatelj u roku od 60 dana od
dana stupanja na snagu ove Uredbe, uz prethodnu suglasnost središnjeg tijela
nadležnog za poslove opće uprave.
Službenici i namještenici Zavoda ostaju na radnim mjestima sukladno postojećim
rješenjima, do donošenja novih u skladu s Pravilnikom iz stavka 3. ovog članka.

Članak 49.

Danom stupanja na snagu ove Uredbe prestaje važiti Uredba o unutarnjem
ustrojstvu Državnog zavoda za intelektualno vlasništvo (»Narodne novine«, broj
70/2001).

Članak 50.

Ova Uredba stupa na snagu danom objave u »Narodnim novinama«, osim članka 2.
točke 7., članka 42. i članka 43. stavka 6., koji stupaju na snagu 1. lipnja
2008.godine.

Klasa: 023-03/08-01/03
Urbroj: 5030104-08-2
Zagreb, 6. ožujka 2008.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur.**, v. r.

Uredba, NN 30/2008-974
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)